[Foto’s] Polisiebeamptes gyselaar gehou in Pta-kompleksOPVOLG: Die polisiebeamptes en veiligheidswagte, wat vroeër in The Meadows-veiligheidskompleks gyselaar gehou is, is vrygelaat. Lees meer hier. Die toneel by The Meadows-veiligheidskompleks in die ooste van Pretoria. Foto: Phillip Bruwer Die strate rondom The Meadows-veiligheidskompleks in die ooste van Pretoria, waar ŉ gyselaarsituasie hom steeds afspeel, is heeltemal vir motoriste en voetgangers afgesper en niemand word toegelaat om die kompleks binne te gaan of verlaat nie. Kapt. Ilze Jones, woordvoerder van die polisie, het aan Maroela Media gesê hulle is vroeër vandag na die kompleks ontbied weens bewerings van ŉ gyselaarsituasie. “Met ons aankoms het ons bevestiging gekry van twee mense wat beseer is. Dit is nog onduidelik of hulle geskiet is of nie. Hul mediese toestand is nie tans bekend nie, omdat ons nog geen betroubare bron kon kry om dit te bevestig nie.” Jones kon ook nie bewerings dat twee mense doodgeskiet is, bevestig nie. Gebruikers van sosiale media het beweer een van die inwoners van die kompleks het buite sy huis skote afgevuur en twee mense doodgeskiet. Die skieter kruip na bewering tans in sy huis weg, waar hy mense gyselaar hou. Kapt. Ilze Jones en kapt. Dave Miller van die SAPD op die toneel. Foto: Phillip Bruwer Kapt. Dave Miller, nog ŉ polisiewoordvoerder, het op die toneel bevestig twee polisiebeamptes en veiligheidsbeamptes van die kompleks word as gyselaars gehou. Hy kon nie die presiese aantal mense wat gyselaar gehou word, bevestig nie. “Sover kan ons nie enige sterftes bevestig nie. Daar was berigte van ŉ skietery, maar ons kan nie nou beserings of sterftes bevestig nie.” Volgens Miller is polisie-onderhandelaars tans besig om die situasie te probeer ontlont. Jones het die situasie as baie gespanne beskryf. “Niemand word toegelaat om die kompleks binne te gaan of te verlaat nie. Hier is ŉ man wat vermoedelik met ŉ langloopgeweer sit en ons het geen idee wat sy reaksie kan wees nie,” het sy gesê. ŉ Inwoner wat tans in haar huis in die kompleks is en verkies om anoniem te bly, het aan Maroela Media gesê sy het vroeër vanmiddag ŉ harde slag gehoor, maar gedink dit is ŉ vragmotor of iets. Ongeveer ŉ halfuur later het sy op Facebook gelees van die gyselaarsdrama in die kompleks. “Ons huis ŉ entjie weg van waar alles gebeur en dus kan ons niks sien nie. Die bure het ons gebel en gesê niemand kan in of uit die kompleks gaan nie. Nou sit ons maar in ons huis en wag maar,” het sy gesê.